Document ID: 32001R0080

Kommissionens forordning (EF) nr. 80/2001
af 16. januar 2001
om gennemførelsesbestemmelser til Rådets forordning (EF) nr. 104/2000 for så vidt angår meddelelser om anerkendelse af producentorganisationer og fastsættelse af priser og interventioner i forbindelse med den fælles markedsordning for fiskerivarer og akvakulturprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter(1), særlig artikel 34, stk. 2, og
ud fra følgende betragtninger:
(1) Ifølge artikel 13, stk. 6, i forordning (EF) nr. 104/2000 offentliggør Kommissionen hvert år en liste over anerkendte producentorganisationer og anerkendte brancheorganisationer. Medlemsstaterne meddeler de passende oplysninger med henblik herpå.
(2) Kommissionen bør kunne følge med i producentorganisationernes prisregulering og deres anvendelse af ordningerne med udligning og prolongationsstøtte.
(3) De EF-interventionsordninger, der er fastsat i artikel 21-26 i forordning (EF) nr. 104/2000, forudsætter kendskab til bl.a. noteringerne i bestemte områder, som medlemsstaterne skal fremsende med regelmæssige mellemrum.
(4) Som led i forvaltningen af den fælles fiskeripolitik blev der iværksat en ordning for elektronisk fremsendelse af data mellem medlemsstaterne og Kommissionen (FIDES II). Ordningen bør anvendes til at indsamle de data, der er omfattet af nærværende forordning.
(5) Som følge heraf bør der ske en forenkling, harmonisering og supplering af de data, der tidligere blev indsamlet efter Kommissionens forordning (EØF) nr. 2210/93 af 26. juli 1993 om meddelelser i forbindelse med den fælles markedsordning for fiskerivarer og akvakulturprodukter(2), ændret ved forordning (EF) nr. 843/95(3). Der bør derfor udstedes en ny forordning, og forordning (EØF) nr. 2210/93 bør ophæves.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -
UDSTEDT FØLGENDE FORORDNING:
KAPITEL I
Meddelelser om anerkendelse af producentorganisationer og foreninger heraf
Artikel 1
Medlemsstaterne meddeler Kommissionen de oplysninger, der omhandles i artikel 6, stk. 1, litra c), og artikel 13, stk. 3, litra d), i forordning (EF) nr. 104/2000, senest to måneder efter, at de har truffet den der nævnte beslutning.
Disse oplysninger samt transmissionsformatet er fastlagt i bilag I til nærværende forordning.
KAPITEL II
Priser og interventioner
Artikel 2
Medlemsstaterne meddeler senest to måneder efter hvert fangstårs begyndelse Kommissionen de oplysninger, der omhandles i artikel 17, stk. 4, i forordning (EF) nr. 104/2000.
Medlemsstaterne meddeler straks Kommissionen enhver ændring af de oplysninger, der er nævnt i stk. 1.
Disse oplysninger samt transmissionsformatet er fastlagt i bilag II til nærværende forordning.
Artikel 3
For de arter, der er anført i bilag I og IV til forordning (EF) nr. 104/2000, meddeler medlemsstaterne Kommissionen, hvilke mængder der er landet, solgt, taget tilbage og prolongeret på hele deres område, samt værdien af de solgte mængder, i hvert kvartal i de forskellige i tabel 1 i bilag VIII til nærværende forordning definerede områder, senest syv uger efter det pågældende kvartal.
Konstateres der en krise for visse af de arter, som er anført i bilag I til forordning (EF) nr. 104/2000, meddeler medlemsstaterne Kommissionen, hvilke mængder der er landet, solgt, taget tilbage og prolongeret på hele deres område, samt værdien af de solgte mængder, i hver halve måned i de forskellige i tabel 1 i bilag VIII til nærværende forordning definerede områder, senest to uger efter den pågældende halve måned.
Disse oplysninger samt transmissionsformatet er fastlagt i bilag III til nærværende forordning.
Artikel 4
For hver vare, der er anført i bilag I til forordning (EF) nr. 104/2000, og som er taget tilbage, meddeler medlemsstaterne Kommissionen værdi og afsatte mængder i hvert kvartal, opdelt efter afsætningsmulighed, jf. artikel 1 i Kommissionens forordning (EØF) nr. 1501/83(4), senest otte uger efter det pågældende kvartal.
Disse oplysninger samt transmissionsformatet er fastlagt i bilag IV til nærværende forordning.
Artikel 5
For hver vare, der er anført i bilag II til forordning (EF) nr. 104/2000, meddeler medlemsstaterne Kommissionen, hvilke mængder der er landet, solgt og oplagret, samt værdien af de solgte mængder, i hvert kvartal i de forskellige i tabel 1 i bilag VIII til nærværende forordning definerede områder, senest seks uger efter det pågældende kvartal.
Disse oplysninger samt transmissionsformatet er fastlagt i bilag V til nærværende forordning.
Artikel 6
For hver vare, der er anført i bilag III til forordning (EF) nr. 104/2000, meddeler medlemsstaterne Kommissionen, hvilke mængder der er landet, solgt, og leveret til industrien pr. producentorganisation, samt værdien af de til industrien leverede mængder, i hver måned i de forskellige i tabel 1 i bilag VIII til nærværende forordning definerede områder, senest seks uger efter den pågældende måned.
Disse oplysninger samt transmissionsformatet er fastlagt i bilag VI til nærværende forordning.
Artikel 7
Medlemsstaterne meddeler hvert år Kommissionen de oplysninger, der er nødvendige for at bestemme de tekniske udgifter til den påkrævede stabilisering og oplagring, jf. artikel 23 og 25 i forordning (EF) nr. 104/2000, senest tre måneder efter det pågældende år.
Disse oplysninger samt transmissionsformatet er fastlagt i bilag VII til nærværende forordning.
KAPITEL III
Almindelige og afsluttende bestemmelser
Artikel 8
Medlemsstaterne meddeler Kommissionen oplysningerne i elektronisk form ved hjælp af de transmissionssystemer, som for tiden anvendes til at udveksle data i forbindelse med den fælles fiskeripolitik (FIDES II).
Artikel 9
Forordning (EØF) nr. 2210/93 ophæves.
Artikel 10
Denne forordning træder i kraft den 1. januar 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. januar 2001.

Labels: 12
2
6